El Centre Cívic de la zona sud de Bétera cada vegada més prop de ser una realitat
04 de novembre de 2021

Un pas més per a fer realitat el Centre Cívic de la zona sud de Bétera. El Consistori ha col·locat hui el cartell que anuncia el futur espai i que en aquests moments ja es troba en fase de licitació de l'obra.

“Amb la construcció d'aquesta nova infraestructura complim amb una reivindicació històrica dels veïns i veïnes de la zona sud de Bétera oferint-los una administració més pròxima en un espai on també gaudir de la cultura, l'oci i el temps lliure que els permeta la convivència veïnal en un espai comú i obert a tota la ciutadania” ha assenyalat l'Alcaldessa de Bétera, Elia Verdevío, qui al costat del regidor d'Urbanitzacions, Carlos Abad, ha visitat la parcel·la del carrer Turquesa que albergarà aquest complex de més de 700 metres quadrats.

El centre està concebut com un parc multifuncional enjardinat, amb espais i edificis aïllats, autoproveïts energèticament, dissenyats per a la reunió, convivència i gaudi dels veïns de la zona sud de Bétera. Perquè, tal com ha comentat el regidor d'Urbanitzacions, “aquest nou centre pretén, des de l'arquitectura respectuosa amb l'entorn, la regeneració urbana de la zona, construint un complex cívic i administratiu obert i sense barreres per a l'ús de tots els veïns i veïnes”.

Aquest complex suposa una inversió municipal de 2.100.000€ contemplada dins de l'ambiciós Pla d'Inversió Local de l'actual Equip de Govern que permetran a la ciutadania de la zona sud de Bétera l'ús de quatre edificis entorn de places jardí, que disposaran d'una biblioteca/mediateca pública, una sala d'actes, sales de reunions, sales d'estudi, un centre administratiu, un centre social, una reguarda per a la Policia Local i molt espai d'esplai a l'aire lliure.

En l'actualitat la zona sud del municipi, que alberga al voltant del 30% de la població total, compten amb un espai reduït i no de titularitat municipal on s'acullen les activitats “Bétera Saludable” per a majors de 65 anys així com espectacles culturals organitzats per l'àrea de Drets Socials i Cultura, respectivament, suposant el trasllat de la ciutadania al nucli urbà per a l'ús del de resta de serveis municipals.

Un projecte obert a la ciutadania

La construcció d'aquest gran espai està pensada per a l'ús i gaudi dels veïns i veïnes de Bétera en un entorn immillorable “que siga un espai viu, on xicotets i majors, puguem participar de les activitats municipals en millors condicions, que permeten l'accés dels nostres joves a l'estudi i la lectura sense necessitat de traslladar-se, amb àmplies zones enjardinades on descansar i gaudir de l'entorn i amb accés a altres serveis municipals”, ha manifestat Carlos Abad.

En definitiva, es tracta d'un complex dissenyat per a la interrelació entre persones en un entorn actualment anodí, on la seua implantació regenerarà urbanísticament la zona i atendrà les necessitats de la població actual de Bétera. “D'aquesta manera, donem resposta a una demanda veïnal històrica”, ha finalitzat l'Alcaldessa.